29.11.2019 klo 16:08
Ensi kauden Chilen MM-ralli on peruttu.
Näin rajusti Chilessä on mellakoitu. reuters
Muun muassa Autosport-lehti kertoo, että kauden 2020 neljänneksi MM-ralliksi aiottu Chilen-osakilpailu jää ajamatta maan levottomuuksien takia.
Chilessä puhkesi lokakuussa mielenosoituksia ja mellakoita, kun pääkaupunki Santiagossa ilmoitettiin metrolippujen hintojen korotuksista. Hintoja korotettiin noin neljällä sentillä. Korotus on sittemmin peruttu.
Yli kuukauden jatkuneissa levottomuuksissa on tähän mennessä kuollut 26 ihmistä.
Rallin järjestäminen olisi ollut viranomaisten mukaan riski. Tilanne maassa on sellainen, että kansalaisten ei uskota suhtautuvan suopeasti autourheilukilpailun järjestämiseen.
Historian ensimmäinen Chilen MM-ralli ajettiin toukokuussa 2019 hulppeissa maisemissa. imago sport
Chilen MM-ralli ajettiin ensimmäisen kerran kaudella 2019, ja järjestäjät ovat toiveikkaita, että kilpailu voisi palata MM-kalenteriin vuonna 2021.
– Olemme keskustelleet FIAn ja MM-sarjan promoottorin kanssa. He tuntuvat ymmärtävän, mitä on meneillään, ja pitäytyvän kolmivuotisessa sopimuksessamme, Felipe Horta kommentoi Autosportille järjestäjien puolesta.
FIAn edustajan mukaan kattojärjestö neuvottelee parhaillaan MM-sarjan promoottorin kanssa tilanteesta ja siitä, miten se hoidetaan.
Chilen MM-ralli oli tarkoitus ajaa 16.–19. huhtikuuta. Julkisuudessa väläyteltiin jo, että kilpailu voitaisiin ajaa Chilen sijaan Espanjassa, joka putosi ensi kauden kalenterista vastoin tahtoaan.
Espanjan MM-rallin järjestäjät ovat kuitenkin todenneet, ettei heidän ole mahdollista järjestää kilpailua näin pikaisella aikataululla. Espanjassa ajettiin toistaiseksi viimeinen MM-ralli vasta kuukausi sitten, 24.–27. lokakuuta.
MM-rallikalenteri 2020*
1. Monte Carlo 23.–26.1. (asfaltti/lumi)
2. Ruotsi 13.–16.2. (lumi)
3. Meksiko 12.–15.3. (sora)
4. Argentiina 30.4.–3.5. (sora)
5. Portugali 21.–24.5. (sora)
6. Italia 4.–7.6. (sora)
7. Kenia 16.–19.7. (sora)
8. Suomi 6.–9.8. (sora)
9. Uusi-Seelanti 3.–6.9. (sora)
10. Turkki 24.–27.9. (sora)
11. Saksa 15.–18.10. (asfaltti)
12. Wales 29.10.–1.11. (sora)
13. Japani 19.–22.11. (asfaltti)
*Neljänneksi osakilpailuksi aiottu Chilen MM-ralli on poistettu tästä kalenterista.
Chilen pääkaupungin Santiagon kaduilla on täysi kaaos. Tämä kuva on otettu 23. marraskuuta. EPA / AOP
Lähteet: Autosport, AS